ጠቅላይ ሚኒስትር ኃይለ ማርያምና አፈ ጉባዔ አባዱላ ገመዳ በመከላከያ ምስክርነት እንዲቀርቡ ትዕዛዝ ተሰጠ

የተከሰሱበት የሽብርተኝነት አዋጅ አንቀጽ ወደ ወንጀል ሕግ ተቀይሮ እንዲከላከሉ ውሳኔ የተሰጠባቸው አቶ በቀለ ገርባ፣ ጠቅላይ ሚኒስትር ኃይለ ማርያም ደሳለኝንና የሕዝብ ተወካዮች ምክር ቤት አፈ ጉባዔ አባዱላ ገመዳን በመከላከያ ምስክርነት በመቁጠራቸው ባለሥልጣናቱ እንዲቀርቡ ፍርድ ቤቱ ትዕዛዝ ሰጠ፡፡በእነ አያና ጉርሜሳ መዝገብ የተከሰሱት አቶ በቀለ የኦሮሚያ ክልል ፕሬዚዳንት አቶ ለማ መገርሳ፣ የክልሉ ምክትል ፕሬዚዳንትና የከተማ ልማት ቢሮ ኃላፊ አቶ ዓብይ አህመድ፣ የለገዳዲ ከተማ ከንቲባ ወ/ሮ ጫልቱ ሳኒና የዕድሜ ልክ ፍርደኛው የቀድሞ የአንድነት ለዴሞክራሲና ለፍትሕ ፓርቲ (አንድነት) አመራር የነበሩት አቶ አንዱዓለም አንዳርጌንም በመከላከያ ምስክርነት ቆጥረዋቸዋል፡፡በፌዴራል ከፍተኛ ፍርድ ቤት አራተኛ ወንጀል ችሎት ክርክራቸውን እያደረጉ የሚገኙት የኦሮሞ ፌዴራሊስት ኮንግረስ (ኦፌኮ) ምክትል ሊቀመንበር አቶ በቀለ ገርባና የኦፌኮ አባል አቶ ጉርሜሳ አያና ሌሎች የመከላከያ ምስክሮቻቸውን አሰምተዋል፡፡ምስክሮቹ ለፍርድ ቤቱ እንዳስረዱት በ2008 ዓ.ም. በኦሮሚያ አንዳንድ አካባቢዎች በተቀሰቀሰው የሕዝብ ተቃውሞ ወቅት፣ ተከሳሾች ተቃውሞው በሰላማዊ መንገድ እንጂ በአመፅ መሆን እንደሌለበት ሲናገሩ እንደነበር አስረድተዋል፡፡ከሳሽ ዓቃቤ ሕግ ለምስክሮቹ መስቀለኛ ጥያቄ አቅርቦ ምላሽ ሰጥተዋል፡፡ ምስክርነቱ እየተሰጠ በመሀል ላይ ዓቃቤ ሕጉ የጨጓራ ሕመምተኛ መሆናቸውንና ምግብ መብላት እንዳለባቸው በማስረዳት፣ ችሎቱ ምስክርነቱን ከሰዓት በኋላ እንዲቀጥል ትዕዛዝ እንዲሰጥላቸው ፍርድ ቤቱን ጠይቀው ነበር፡፡ ፍርድ ቤቱ ትንሽ ታግሰው ምስክሮች እንዲሰሙ ቢጠይቅም፣ ዓቃቤ ሕጉ እንደማይችሉ ደግመው በማስረዳታቸው ምስክርነቱ ተቋርጦ ከሰዓት በኋላ እንዲቀጥል ፍርድ ቤቱ ትዕዛዝ ሰጥቷል፡፡አቶ በቀለ ገርባ እጅ አውጥተው እንዲናገሩ እንዲፈቀድላቸው ጠይቀው ተፈቅዶላቸዋል፡፡ አቶ በቀለ የዓቃቤ ሕጉ ምክንያት የፈለጉትን መመርያ ለመጠየቅ አመቺ ሁኔታን ለመፍጠር መሆኑን ተናግረዋል፡፡ እነሱ በማረሚያ ቤት ታስረውና ረሃብን ችለው የሚመላለሱት ፍትሕ ፍለጋ መሆኑን አስታውሰው፣ ድርጊቱ ተቋሙን የማይመጥን መሆኑንም ገልጸዋል፡፡ሌላው ፍርድ ቤቱ በተደጋጋሚ የሚሰጠውን ትዕዛዝ አለመፈጸማቸው ተረጋግጦባቸዋል ያላቸውን የፌዴራል ማረሚያ ቤት ኃላፊዎች፣ ዋና ኢንቴንደንት አሰፋ ኪዳኔና ኦፊሰር ገብሬ አለማን በማስቀረብ የተግሳፅ ቅጣት ጥሎባቸዋል፡፡ ቅጣቱም ለመሥሪያ ቤታቸው በግልባጭ እንዲላክ ትዕዛዝ ሰጥቷል፡፡ እነ አቶ በቀለ በመከላከያ ምስክርነት የቆጠሯቸውን ከፍተኛ የፌዴራልና የክልል ባለሥልጣናት መከላከያ ምስክርነት ለመስማት፣ ለጥቅምት 27፣ 28 እና 29 ቀን 2010 ዓ.ም. ቀጠሮ ሰጥቷል፡፡ 